Noblañsed Pologn, ar szlachta, a gemeras perzh er brezel dre ma ne choarveze nemet en Estonia hag e soñje dezho e chounezfent douaroù en un doare aes hag e challfent gwerzhañ o ed dre berzhier Estonia war aod ar Mor Baltek. Ouzhpenn-se ne gave ket dezho e oa brezelourien gwall vat tud Sveden ha soñjal a raent ne vije na hir na diaes ar brezel. Se a gredent peogwir ne oa ket bet trechet Pologn er brezel abaoe kant vloaz. Ouzhpenn-se e oa tost da 10 milion a dud o chom er Gumuniezh, pa ne oa nemet ur milion e Sveden. Ne ouie ket ar szlachta e oa gourdonet mat arme Sveden ha mennet-kaer he soudarded. Ne welent ket ivez e oa gwall izel dregantad ar soudarded e poblañs ar Gumuniezh, unan eus ar re izelañ en Europa.